钦定古今图书集成/明伦汇编/官常典/第049卷 > 单
## 钦定古今图书集成/明伦汇编/官常典/第049卷 > 单

《周成王》封幼子于单。

按《路史》：“成王封幼子臻于单，单世卿为甸侯。”

《庄王》四年夏，单伯送王姬。

按：《春秋》庄公元年。

〈注〉单伯，天子卿也。单，采地。伯，爵也。王将嫁女于齐，既命鲁为主，故单伯送女不称使也。王姬不称字，以王为尊，且别于内女也。天子嫁女于诸侯，使同姓诸侯主之，不亲昏，尊卑不敌。

僖王二年“夏单伯会齐人、陈人、曹人伐宋。”

按《春秋》庄公十四年。按《左传》十四年春，“诸侯伐宋。
齐请师于周。夏，单伯会之，取成于宋而还。”

顷王六年冬单伯如齐齐人执单伯。

按《春秋》文公十四年。按《左传》：子叔姬妃齐昭公，生
舍。叔姬无宠，舍无威。公子商人骤施于国，而多聚士，
尽其家贷于公有司以继之。文公十四年夏五月，昭
公卒，舍即位。秋七月乙卯夜，齐商人弑舍而让元。元
曰：“尔求之久矣，我能事尔，尔不可使多蓄憾，将免我
乎？尔为之。”九月齐人定懿公，使来告难。齐公子元不
顺懿公之为政也，终不曰公，曰：“夫己氏。”襄仲使告于
王，请以王宠。求昭姬于齐，曰：“杀其子，焉用其母？请受
而罪之。”冬，单伯如齐请子叔姬。齐人执之，又执子叔
姬。

匡王元年，“夏六月，单伯自齐至于鲁。”

按《春秋》文公十五年。按《左传》，十五年春季文子如
晋，为单伯与子叔姬故也。“夏六月，齐人许单伯请而
赦之，使来致命。”“冬十一月，齐人来归子叔姬，王故也。”
定王十七年春，晋侯使瑕嘉平戎于王。单伯如晋拜
成。

按《春秋》成公元年。按《左传》，元年春，晋侯使瑕嘉平
戎于王。单襄公如晋，拜成。刘康公徼戎，将遂伐之。叔
服曰：“背盟而欺大国，此必败。背盟不祥，欺大国不义，
神人弗助，将何以胜？”不听，遂伐茅戎。三月癸未，败绩
于徐吾氏。

定王十八年“冬十一月，晋人献齐捷，王命单子辞之。”
按《春秋》不书。按《左传》，成公二年“夏六月，晋师、齐师
战于鞌，齐师败绩。冬十一月，晋侯使巩朔献齐捷于
周，王弗见，使单襄公辞焉，曰：‘蛮夷戎狄，不式王命，淫
湎毁常。王命伐之，则有献捷。王亲受而劳之，所以惩
不敬，劝有功也。兄弟甥舅，侵败王略，王命伐之，告事
而已。不献其功，所以敬亲昵，禁淫慝也。今叔父克遂，
有功于齐，而不使命卿镇抚王室，所使来抚余一人，
而巩伯实来，未有职司于王室，又奸先王之礼。余虽
欲于巩伯，其敢废旧典以忝叔父？夫齐，甥舅之国也，
而太师之后也，宁不亦淫从其欲，以怒叔父，抑岂不
可谏诲’？”士庄伯不能对，王使委于三吏，礼之如侯伯
克敌使大夫告庆之礼，降于卿礼一等。王以巩伯宴
而私贿之，使相告之曰：“非礼也，勿籍。”

简王五年“秋单子刘子讼郤至于晋。”

按《春秋》不书。按《左传》，成公十一年：秋，晋郤至与周
争鄇田，王命刘康公、单襄公讼诸晋，郤至曰：“温，吾故
也，故不敢失刘子。”单子曰：“昔周克商，使诸侯抚封，苏
忿生以温为司寇，与檀伯达封于河。苏氏即狄，又不
能于狄而奔卫。襄王劳文公而赐之温。狐氏、阳氏，先
处之而后及。子若治其故，则王官之邑也，子安得之？”
晋侯使郤至勿敢争。

简王十二年“夏尹子、单子、晋侯、齐侯、宋公、鲁侯、卫侯、
曹伯、邾人伐郑六月乙酉同盟于柯陵。”

按《春秋》成公十七年。按《左传》，十七年，“夏五月，公会
尹武公、单襄公及诸侯伐郑，自戏童至于曲洧。六月
乙酉，同盟于柯陵，寻戚之盟也。”

灵王二年“夏六月己未，单子、晋侯、宋公、鲁侯、卫侯、郑
伯、莒子、邾子、齐世子光同盟于鸡泽。”

灵王九年，王以单伯为卿士。

按《春秋》不书。按《左传》，襄公十年：“冬十一月，王叔陈
生奔晋。单靖公为卿士，以相王室。”

灵王十四年春，单伯逆王后于齐。

按《春秋》，襄公十五年，“单伯不书。”按《左传》十五年春，
“官师从单靖公逆王后于齐。”卿不行，非礼也。

〈注〉官师，刘夏也。天子官师，非卿也。刘夏独过鲁告昏，故不书单靖公。天子不亲昏，使上卿逆而公监之，故曰：“卿不行，非礼。”

景王二年“夏五月癸巳，尹言多、刘毅、单蔑、甘过、巩成
杀王弟佞夫。”

按《春秋》襄公三十年，尹、刘、单、甘、巩五人不书。按《左
传》：“初，王儋季卒，其子括将见王而叹。单公子愆期为
灵王御士，过诸廷，闻其叹而言曰：‘乌乎，必有此夫’！入
以告王，且曰：‘必杀之。不戚而愿大，视躁而足高，心在
他矣。不杀必害’。王曰：‘童子何知’？”及灵王崩，儋括欲立
王子佞夫，佞夫弗知。戊子，儋括围𫇭，逐成愆，成愆奔
平畤。五月癸巳，“尹言多、刘毅、单蔑、甘过、巩成杀佞夫。
括。瑕廖奔晋。”

景王十年“冬十月，单襄公，顷公之族，杀单伯而立其
弟。”

按《春秋》不书。按《左传昭公七年》：“单献公弃亲用羁，
冬十月辛酉，襄、顷之族杀献公而立成公。”

〈注〉襄公顷公之父成公献公弟。

景王十四年“秋，单子会韩宣子于戚。冬十二月，单子
卒。”

按《春秋》不书。按《左传》昭公十一年秋，单子会韩宣
子于戚，视下言：“徐叔向曰：‘单子其将死乎？朝有著定，
会有表，衣有襘，带有结。朝会之言，必闻于表著之位，
所以昭事序也。视不过结襘之中，所以道容貌也。言
以命之，容貌以明之，失则有阙’。”今单子为王官伯，而
命事于会，视不登带，言不过步，貌不道容，而言不昭
矣。“不道不共，不昭不从，无守气矣。”冬十二月，单成公
卒。

景王二十五年夏六月，王室乱，刘子单子以王猛居
于皇。秋，刘子单子以王猛入于王城。

按《春秋》昭公二十二年。按《左传》二十二年，王子朝、
宾起有宠于景王，王与宾孟说之，欲立之。刘献公之
庶子伯蚠事单穆公，恶宾孟之为人也，愿杀之。又恶
王子朝之言以为乱，愿去之。宾孟适郊，见雄鸡自断
其尾，问之侍者曰：“‘自惮其牺也’。遽归告王，且曰：‘鸡其
惮为人用乎？人异于是，牺者实用人，人牺实难，已牺
何害’？”王弗应。夏四月，王田北山，使公卿皆从，将杀单
子、刘子。王有心疾，乙丑，崩于荣锜氏。戊辰，刘子挚卒，
无子，单子立刘蚠。五月庚辰，见王，遂攻宾起，杀之。盟
群王子于单氏。六月丁巳，葬景王。王子朝因旧官百
工之丧职秩者与灵、景之族以作乱，帅郊要饯之。甲
以逐刘子。壬戌，刘子奔扬。单子逆悼王于庄宫以归。
王子还，夜取王以如庄宫。癸亥，单子出。王子还，与召
庄公谋曰：“不杀单旗，不捷。与之重盟，必来。背盟而克
者多矣。”从之。樊顷子曰：“非言也，必不克。”遂奉王以追
单子，及领大盟，而复杀挚荒以说刘子如刘。单子亡。
乙丑，奔于平畤，群王子追之，单子杀还姑发弱、鬷延、
定稠子朝奔京。丙寅，伐之。京人奔山。刘子入于王城。
辛未，巩简公败绩于京。乙亥，甘平公亦败焉。叔鞅至
自京师，言王室之乱也。闵马父曰：“子朝必不克，其所
与者，天所废也。”单子欲告急于晋。秋七月戊寅，以王
如平畤，遂如圃车，次于皇刘子如刘。单子使王子处
守于王城，盟百工于平宫。辛卯，𬩽肸伐皇，大败，获𬩽
肸。壬辰，焚诸王城之市。八月辛酉，司徒丑以王师败
绩于前城，百工叛。己巳，伐单氏之宫，败焉。庚午，反伐
之。辛未，伐东圉。冬十月丁巳，晋籍谈、荀跞帅九州之
戎及焦、瑕、温、原之师，以纳王于王城。庚申，单子、刘蚠
以王师败绩于郊。前城人败陆浑于社。十一月乙酉，
王子猛卒。己丑，敬王即位，馆于子旅氏。

敬王元年夏四月乙酉，单子取訾。六月，单子伐尹，败
绩。庚寅，单子及刘子、樊齐以王如刘。

按《春秋》不书。按《左传昭公二十二年》：“冬十二月庚
戌，晋籍谈、荀跞、贾辛、司马督帅师军于阴，于侯氏，于
谿泉，次于社。王师军于氾，于解，次于任人。闰月，晋箕
遗、乐征、右行诡济师，取前城，军其东南。王师军于京
楚。辛丑伐京，毁其西南。”二十三年“春王正月壬寅朔，
二师围郊。癸卯，郊𬩽溃。丁未，晋师在平阴，王师在泽
邑，王使告间。”庚戌，还。夏四月乙酉，单子取訾，刘子取
墙人、直人。六月壬午，王子朝入于尹。癸未，尹圉诱刘
佗杀之。丙戌，单子从阪道，刘子从尹道伐尹。单子先
至而败，刘子还。己丑，召伯奂、南宫极以成周人戍尹。
庚寅，单子、刘子、樊齐以王如刘。甲午，王子朝入于王
城，次于左巷。秋七月戊申，𬩽罗纳诸庄宫，尹辛败刘
师于唐。丙辰，又败诸𬩽。甲子，尹辛取西闱。丙寅，攻蒯蒯溃。

敬王四年夏四月，单子如晋告急。“冬十一月，召伯逆
王于尸，及刘子、单子盟，王入于成周。”

按《春秋》不书。按《左传》，昭公二十四年夏六月，晋范
献子、韩宣子图王室，征会于诸侯，期以明年。二十五
年夏会于黄父，谋王室也。赵简子令诸侯之大夫输
王粟具戍人曰：“明年将纳王。”冬十月壬申，尹文公涉
于巩，焚东訾，弗克。二十六年夏四月，单子如晋告急。
五月戊午，刘人败王城之师于尸氏。戊辰，王城人、刘
人战于施谷，刘师败绩。秋七月己巳，刘子以王出。庚
午，次于渠，王城人焚刘。丙子，王宿于褚氏。丁丑，王次
于萑谷。庚辰，王入于胥靡。辛巳，王次于滑。晋知跞、赵
鞅帅师纳王，使女宽守关塞。冬十月丙申，王起师于
滑。辛丑，在郊，遂次于尸。十一月辛酉，晋师克巩。召伯
盈逐王子朝。王子朝及召氏之族。毛伯得、尹氏固、南
宫嚚奉周之典籍以奔楚，阴忌奔莒以叛。召伯逆王
于尸，及刘子、单子盟，遂军圉泽，次于堤上。癸酉，王入
于成周。甲戌，盟于襄宫。晋师成公般戍周而还。十二
月癸未，王入于庄宫。定公五年春，王人杀子朝于楚。
敬王十七年夏四月，单子、刘子败尹氏于穷谷。“冬十
一月戊午，单子、刘子逆王于《庆氏》。”

按《春秋》不书。按《左传》定公六年：“夏四月，周儋翩率
王子朝之徒，因郑人将以作乱于周。郑于是乎伐冯
滑、胥靡、负黍、狐人阙外。六月，晋阎没戍周，且城胥靡。
冬十二月天王处干姑莸。”辟儋翩之乱也。“七年春二
月，周儋翩入于仪栗以叛。夏四月，单武公、刘桓公败
尹氏于穷谷。冬十一月戊午单子、刘子逆王于庆氏，
晋”籍秦送王。已巳，王入于王城，馆于公族党氏，而后
朝于庄宫。

敬王十八年“春二月己丑，单子伐谷城。辛卯，单子伐
简城。”

按《春秋》定公八年。按《左传》，八年，“春二月己丑，单子
伐谷城，刘子伐仪栗。辛卯，单子伐简城，刘子伐盂，以
定王室。”

敬王三十八年夏“单子及晋侯、鲁侯、吴子会于黄池”
按《春秋》哀公十三年按《左传》十三年夏“公会单平
公、晋定公、吴夫差于黄池。”

〈注〉《平公》，周卿士，不书，不与会。